Solskjær holdt familieråd: - Silje, ungene og jeg var ikke tvil
- Til syvende og sist, når du kommer opp i situasjoner som får deg til å kjenne etter hva man vil... Jeg vil gå tilbake til mandag kveld. Da hadde vi et familieråd, og Silje, ungene og jeg var ikke i tvil om at vi ville bli værende, sier Solskjær. Deretter kontaktet han Kjell Inge Røkke tirsdag morgen for å gi beskjed om valget. - Dette har fått oss til å tenke på hva vil, og vi vil være der vi er, sier Solskjær.Saken begynte med at Solskjær 18. mai fløy over til Birmingham for å snakke med Aston Villa om den ledige managerjobben i klubben. Det falt ikke i god jord hos Røkke, som sendte ut en krass pressemelding. Sent i går kveld ble det klart at Solskjær hadde sagt seg uaktuell til Villa-jobben. - Jeg hadde en veldig åpen, ærlig og hyggelig samtale med Randy Lerner (klubbeier). Han forsto min avgjørelse om at jeg ville være her med familien, sier han.- Når vi som familie blir stilt overfor dette valget og må ta et valg, da kjenner du det i magen hva som er riktig. Barna har det fantastisk her. Det gjør meg fantastisk glad. Som familie er vi ikke i tvil om at det er her vi vil være, sier han, og nevner at datteren har en fantastisk lærer og at hans eldste sønn går på Moldes akademi og har gode venner i Kristiansund. En smilende Kjell Inge Røkke sier han er glad for at Solskjær valgte å bli. - Det er fantastisk at vi har kommet frem til en felles forståelse og plattform. Det har vært en ekstremt avklarende uke. Ole Gunnar har vært og vil være ekstremt viktig for MFK, sier han. Røkke invitert Solskjær ned til middag sammen med han og Bjørn Rune Gjelsten i Oslo tirsdag. Deres respektive koner var med på sammenkomsten. - Vi tre familiene hadde et skikkelig familieråd, sier Røkke. - Skjer dette igjen, skal jeg ringe, slik at vi kan ha en middag igjen, sier Solskjær.På pressekonferansen ble det også kjent at Kjell Inge Røkke og Bjørn Rune Gjelsten går via sine private selskaper inn og overtar etter Aker ASA som eiere av Molde Fotball AS fra 2013. - Det siste døgnet har vist hvor viktig kommunikasjon er på alle nivåer. Det var veldig avklarende å sette seg ned med familierådet. Jeg er sammen med Kjell Inge villig til å ta over stafettpinnen Aker nå har løpt med i alle år, sier Gjelsten. Solskjær mener saken ikke hadde blitt så stor om han fikk snakket med Røkke på et tidligere tidspunkt. - Hadde vi fått tak i hverandre 17. mai, tror jeg vi kanskje hadde sluppet å sitte her nå. Det jeg har lært er at det kanskje blir rutefly neste gang, sier manageren. Røkke benyttet også muligheten til å kritisere media, spesielt for det kritiske søkelyset på administrerende direktør Tarje Nordstrand Jacobsens håndtering av saken. - Tarje er på en frivillig ferie, og ble pålagt av styreleder å ta denne ferien. Han har fått, synes jeg, ufortjent kritikk. Det er urettferdig å kritisere budbringeren, sier Røkke.Kompanjong Gjelsten tok Røkke i forsvar. - Kjell Inge har ikke vært sint eller rasende. Han har vært lei seg. Det håper jeg dere respekterer, sier han. - For dere har jeg bare to sinnstilstander og det er rasende og veldig rasende, legger Røkke til.
Ole Gunnar Solskjær sier at et familieråd mandag kveld ble avgjørende for at han ønsker å bli værende i Molde.